**Pădurea umbrelor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În inima pădurii e-un podeț

Pe care trec tăcut, înfiorat

Și eu, precum oricare alt drumeț

Ce drumul tăinuit a încercat.

Se-aude numai susur de pârâu

Ce-și prăvălește apele sub el,

Purtându-și stropii reci ca un desfrâu

De curcubeie-ntinse de-un penel.

Îmi poposesc, în razele de-amurg,

Privirea, pe o margine de drum

În care umbrele pădurii curg

Spre amintirea ce-mi apare-acum:

Treceam, demult, pe-același vechi podeț,

Dar nu tăcut și nu înfiorat,

Neștiutor în viața de drumeț

Spre un amurg, pe-atunci, îndepărtat

Și alergam, asemeni unor miei,

Zburam ca adierea unui vânt,

În bucuria anilor acei

Când nu credeam în umbre pe pământ.

Nu cred nici azi. Cum, oare, aș putea

Să cred în zile care nu mai curg

Așa cum le știam și cum aș vrea

Să treacă printre raze de amurg?